ይህ ጉዳይ እልባት ማግኘት እንዳለበት ግን አንርሳ። በዚያ ላይ አዲስ አበባ ገናም ትሰፋለች። ብዙ ፋብሪካዎች፣ ፎቆች እና መኖሪያ ቤቶች ገና በምትሰፋው አዲስ አበባ ላይ ይገናባሉ። የዛሬ አሥር ዓመት አዲስ አበባ ከዚህ ሰፍታ እንደምታድግ ሳይታለም የተፈታ ተፈጥሯዊ ሂደት ነው። ግን እንዴት ሊታይ ይገባል፤ እንዴትስ ለሁላችንም ጥቅም የምትወል ከተማ እንገነባለን? ይህ ሲሆን ዙሪያዋ ካለው የኦሮሚያ ክልል ጋር ምን ዓይነት ግንኙነት ይኖራታል? ለዚህ ዕድገት የሚነሱ አርሶ አደሮች እንዴት ይሆናሉ? የከተማው የውሃ ፍጆታ እንዴት ነው የሚሆነው? ይከተማው ቆሻሻ የት ይሆናል? (ቆሼ ልብ ይሏል)። የከትማ እድገት የሀገር እድገት በመሆኑ ቢወደድ እንጂ አይጠላም። ይሄንን ከዚህ በፊትም ቢያንስ ብያንስ 23 ዓመታት ከመሬታቸው ተፈናቅለው፣ ራሳቸው ጭራሮ እየሸጡ አዲስ አበባን ያሳደጉ በሚሊዮን የሚቆጠሩ የኦሮሞ አርሶ አደሮች ምስክር ናቸው። ግን አገር ስታድግ ለሁሉም ዜጎቿ እኩል እድል መስጠት አለባት፤ እኩል ተጠቃሚ ማድረግ አለባት። ለዚህ ደግሞ የሚሠራ የሕግ ማዕቀፍ እና ተቋማዊ አሠራር ያስፈልገናል።